Resonabilis annab festivali raames kontserte 5. ja 6. septembril, tavakoosseisust (Iris Oja - hääl, Kristi Mühling - kannel, Tarmo Johannes - flööt, Aare Tammesalu - tšello) veidi erineva ansambli ja külalistega. Resonabilise kontsertide kava üks tähtsamaid jooni on otsida ja tuua välja sidemeid eesti, Briti ja walesi kultuuride vahel. Ansamblile kirjutavad muusikat walesi helilooja Gareth Churchill ja Helena Tulve (Eesti), kõlab jaapani päritolu Briti helilooja Dai Fujikura muusika, paljud spetsiaalselt Resonabilisele loodud eesti heliloojatele teosed (Kozlova, Kõrvits, Veeroos) jne. Ühtlasi esinevad koos eesti muusikutega neil kontsertidel Iris Oja asemel walesi metsosopran Siân Cameron, samuti eestlanna Tui Hirv (Helena Tulve uues teoses "North Wind, South Wind"). Kontsert 5. septembril toimub põimituna Briti ühe hinnatuima poeedi Philip Grossi luulega, mida loeb autor ise. Valikut Wales'i kavast võib Resonabilise esituses kuulda 1. septembril kell 19 Tallinnas, Theatrumi saalis (aadressil Vene 14), kava kõlas ka 31. augustil Alvar Aalto ateljees Helsingis.